ปชป.อัดกู้2ล้านล้านโครงการไร้ความพร้อม
กรณ์ อัด เงินกู้ 2 ล้านล้านไม่ใช่พัฒนาประเทศ ชี้ เพราะทำจริงใช้แค่ 5 แสนล้านก็พอ ระบุทุกโครงการแทบไม่มีความพร้อม
23 เม.ย. 2556

กรณ์ อัด เงินกู้ 2 ล้านล้านไม่ใช่พัฒนาประเทศ ชี้ เพราะทำจริงใช้แค่ 5 แสนล้านก็พอ ระบุทุกโครงการแทบไม่มีความพร้อม
ที่รัฐสภา นายกรณ์ จาติกวณิช และนายสามารถ ราชพลสิทธิ์ สส.บัญชีรายชื่อ พรรคประชาธิปัตย์ (ปชป.) ในฐานะกรรมาธิการ(กมธ.)วิสามัญพิจารณาร่าง พ.ร.บ.ให้อำนาจกระทรวงการคลังกู้เงินเพื่อพัฒนาโครงสร้างพื้นฐานด้านคมนาคมขนส่งของประเทศ พ.ศ.... ร่วมกันแถลงว่า ในฐานะกมธ.เสียงข้างน้อยเห็นชัดเจนว่ายุทธศาสตร์ของการกู้เงิน คือการใช้เงิน 2 ล้านล้านบาท แต่ไม่ได้ใช้เพื่อการพัฒนาประเทศ 
ทั้งนี้เพราะทุกโครงการแทบจะไม่มีความพร้อมในการดำเนินการ หรือหากพร้อมก็เป็นโครงการเล็กที่สามารถใช้เงินตามงบประมาณปีปกติได้ แต่มีความตั้งใจที่จะเติมโครงการให้เต็ม เพื่อจะได้กู้เงินให้ถึง 2 ล้านล้านบาทให้ได้
นายกรณ์ กล่าวว่า กรณีโครงการรถไฟความเร็วสูง ซึ่งสำนักงานนโยบายและแผนการขนส่งและจราจร (สนข.) ได้ชี้แจงว่า โครงการรถไฟความเร็วสูงยังไม่ได้ศึกษาถึงความคุ้มค่าของการลงทุน และไม่รู้ว่าจะดำเนินการตามที่ได้ชี้แจงต่อรัฐสภาหรือไม่ 
ขณะที่กระทรวงคมนาคมก็ชี้แจงว่าจะใช้เวลาในศึกษาประมาณ 1 ปี ดังนั้นจึงอยากตั้งคำถามว่าทำไมจึงรีบอนุมัติเงินให้กระทรวงคลังไปกู้เงิน เพราะฉะนั้นเป้าหมายหลักคือการกู้เงิน ไม่ใช่ดูความคุ้มค่าการลงทุนที่จะมีผลต่อการพัฒนาเศรษฐกิจ
นายกรณ์ กล่าวอีกว่า ล่าสุด สำนักงบประมาณ ได้ชี้แจงว่าทุกโครงการสามารถใช้เงินในงบประมาณประจำปีตามปกติได้ แต่จะติดปัญหาเล็กน้อยคือถ้าโครงการใดที่ไม่พร้อม ทางสำนักงบประมาณจะไม่อนุมัติเบิกจ่ายได้ ดังนั้น เท่าที่ดูในขณะนี้ก็ไม่มีโครงการที่มีความพร้อมที่จะเบิกจ่ายได้ทั้งในปีนี้และปีหน้า 
"นี่จึงเป็นสาเหตุที่ทำให้รัฐบาลไม่เสนอเข้าสู่งบประมาณประจำปีปกติ แต่เป็นการออก พ.ร.บ.กู้เงินดังกล่าวแทน"นายกรณ์กล่าว 
อย่างไรก็ตามหากพิจารณาแล้วไม่คุ้มค่ารัฐบาลจะยอมปรับลดเพดานกู้จาก 2 ล้านล้านหรือไม่ ตามความเหมาะสม หรือพบที่มาของรายได้อื่น เช่น การร่วมทุน เพื่อพิสูจน์ความจริงใจของรัฐบาลและความจริงใจของกมธ.เสียงข้างมาก ว่าจะเสนอปรับลดลงตามความเหมาะสมและความพร้อมของโครงการเหลือเพียง 5 แสนล้านบาท ก็พอแล้ว"นายกรณ์กล่าว